b'\n_START_ARTICLE_\nUrsula Kroeber Le Guin\n_START_SECTION_\n\xc5\xbdivljenje\n_START_PARAGRAPH_\nLe Guinova je pisala romane, pesmi, knjige za otroke in eseje. Najbolj je znana po svojih znanstvenofantasti\xc4\x8dnih in fantasti\xc4\x8dnih romanih ter kratkih zgodbah. Njen o\xc4\x8de, Alfred Louis Kroeber je leta 1901 na Univerzi Kolumbija prvi v ZDA prejel doktorat iz antropologije. Njena mati Theodora Kroeber je bila pisateljica in antropologinja._NEWLINE_Velja za eno od najbolj\xc5\xa1ih sodobnih pisateljic znanstvene fantastike in fantastike in je \xc5\xa1e posebej znana po svojem zglednem slogu in po raziskovanju taoisti\xc4\x8dnih, anarhisti\xc4\x8dnih, feministi\xc4\x8dnih, psiholo\xc5\xa1kih in sociolo\xc5\xa1kih tem. Prejela je ve\xc4\x8d nagrad Hugo in Nebula. Leta 1979 je prejela Gandalfovo nagrado in leta 2003 spominsko nagrado Damona Knighta Dru\xc5\xa1tva pisateljev znanstvene fantastike in fantazije ZDA._NEWLINE_Le Guinova se je za\xc4\x8dela zanimati za knji\xc5\xbeevnost \xc5\xbee kot otrok. Pri svojih sedmih letih je v revijo Astounding Stories poslala svojo prvo zgodbo, vendar je niso objavili. Leta 1951 je diplomirala na Kolid\xc5\xbeu Redcliffe Univerze Harvard, leta 1952 pa je magistrirala na Univerzi Kolumbija. Kasneje je \xc5\xa1tudirala v Franciji, kjer je sre\xc4\x8dala svojega mo\xc5\xbea, zgodovinarja Charlesa Le Guina. Poro\xc4\x8dila sta se leta 1953.\n_START_SECTION_\nDelo\n_START_PARAGRAPH_\nJe avtorica pentalogije o izmi\xc5\xa1ljenem svetu Zemljemorju (\xc4\x8carovnik iz Zemljemorja, Atuanska grobnica, ...). Prvi trije romani so namenjeni predvsem otrokom, saj govorijo o odra\xc5\xa1\xc4\x8danju ipd., naslednji pa so usmerjeni k starej\xc5\xa1emu ob\xc4\x8dinstvu. Poleg sage o Zemljemorju je napisala tudi razli\xc4\x8dne znanstvenofantasti\xc4\x8dne zgodbe, npr.: Mo\xc5\xbe praznih rok, Leva roka teme, Beseda za svet je gozd ipd.'